Езоп
Зевс и срамът

Превод от старогръцки: Тодор Сарафов, 1967

chitanka.info

Когато Зевс създал хората, вложил им и всички други склонности, само чувството за срам забравил да им даде. Затова, като нямал после откъде да го вкара, заповядал му да се вмъкне през седалището. Срамът отначало се опъвал, че било под достойнството му. Но след като Зевс решително настоял, той казал:

— Добре. Ще вляза, но при условие, че Ерос[1] няма да влиза там. Ако той влезе, аз веднага ще си изляза. Оттогава е останало всички развратници да са безсрамни.

Баснята показва, че нерядко обхванатите от любов губят чувството за срам.

[1] Ерос (римският Купидон) — бог на любовта, син на Афродита (Венера). ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.